FI Euroopan unionin virallinen lehti CE 88/687

(2004/C 88 E/0706)

KIRJALLINEN KYSYMYS E-0148/04

esittäjä(t): Cees Bremmer (PPE-DE) komissiolle

(26. tammikuuta 2004)

Aihe: Ihmisoikeudet Burmassa

Onko komissio tietoinen Burman erittäin huolestuttavista ihmisoikeusrikkomuksista, johon sotilasjuntta on syyllistynyt edellisten, vuonna 1990 järjestettyjen, demokraattisten vaalien jälkeen? Useita kansallisuus-ryhmiä painostetaan. Se on johtanut burmalaisten maahanmuuttoon Koillis-Intiaan (erityisesti Chin-kansan kristityt). He pakenevat Burman armeijan terroria. Lisäksi burmalaiset islaminuskoiset Rohingya-pakolaiset ovat aiheuttaneet maahanmuutto-ongelman Bangladeshissa.

Katsooko komissio, että Burma ei noudata riittävästi YK:n jäsenvaltioiden velvoituksia, minkä vuoksi kansainvälisen yhteisön ja erityisesti EU:n on otettava asia esille Burman kanssa?

Katsooko komissio, että Burman ihmisoikeusongelmat voidaan ratkaista ainoastaan sotilasjuntan, demokraattisen opposition ja etnisten ryhmien välisellä vuoropuhelulla, millä demokratisoimisprosessi saatetaan alulle?

Aikooko komissio edellä mainitun huomioon ottaen tukea Burman alkuvaiheessa olevaa kansalaisyhteiskuntaa esimerkiksi terveydenhuollon, koulutuksen ja ympäristön aloilla, joissa tarpeet ovat rahoituksen ja aloitteiden puutteen vuoksi suurimmat?

Aikooko komissio edelleen edistää pakolaisongelman ratkaisemista välittämällä Intian viranomaisille, että niiden ei pitäisi enää painostaa Burmasta Koillis-Intiaan siirtyneitä henkilöitä ja helpottamalla humanitaarisen avun saantia? Onko komissio valmis painostamaan Bangladeshin viranomaisia ja Yhdistyneiden kansakuntien pakolaisasiain päävaltuutetun virastoa sen varmistamiseksi, että Burman islaminuskoisia Rohingya-pakolaisia, jotka oleskelevat virallisilla tunnustetuilla pakolaisleireillä Etelä-Bangladeshissa, ei pakoteta palaamaan maahansa, ja että niille Rohingya-pakolaisille, joita ei ole tunnustettu, saataisiin toimitettua humanitaarista apua?

Christopher Pattenin komission puolesta antama vastaus

(25. helmikuuta 2004)

Komissio on tarkoin selvillä raporteista, jotka koskevat väitteitä Burman/Myanmarin asevoimien etnisiin vähemmistöryhmiin kohdistamasta vainosta, ja on useaan otteeseen ilmaissut Burman hallitukselle syvän huolensa maan ihmisoikeustilanteesta eritoten etnisten vähemmistöjen asuttamilla alueilla.

Komissio on aina todennut olevansa vakuuttunut siitä, että pysyvä ratkaisu poliittiseen tilanteeseen on välttämätön Burman ihmisoikeustilanteen parantamisen kannalta. Ratkaisun on perustuttava Burman valtion rauhan ja kehityksen neuvoston (SPDC), demokraattisesti valitun ”opposition” ja etnisten vähemmistöjen väliseen sopimukseen.

Burmaa/Myanmaria koskevan EU:n yhteisen kannan mukaan Burmalle myönnettävä muu kuin humanitaarinen tai kehitysapu on edelleen keskeytettynä. Poikkeuksia voidaan kuitenkin tehdä niiden perusopetusta, terveydenhuoltoa ja köyhyyden lievittämistä koskevien ohjelmien kohdalla, jotka on suunniteltu yhdessä demokraattisten ryhmien kanssa ja joiden toteuttamiseen nämä ryhmät osallistuvat. Tukea voidaan antaa myös ihmisoikeuksia ja demokratiaa edistäville aloitteille.

Nykyisin komission Burmalle/Myanmarille myöntämä humanitaarinen apu, jonka arvo on noin 10 miljoonaa euroa vuodessa, on suunnattu pääasiassa pakolaisille, maahan palaaville ja maan sisäisille pakolaisille. Toiminta kattaa ruoka-avun, perusterveydenhuollon, HIVin/aidsin, vesihuollon ja hygienian. Kaikki humanitaariset ohjelmat toteutetaan kansalaisjärjestöjen tai kansainvälisten järjestöjen voimin.

Komissio on keskustellut burmalaisten pakolaisten tilanteesta Bangladeshissa ja Intiassa useaan otteeseen Intian ja Bangladeshin viranomaisten kanssa.

Komissio myöntää myös huomattavaa taloudellista apua Rohingya-väestölle sekä Bangladeshissa että Burman Rakhinen osavaltiossa. Tätä apua annetaan yhteistyössä Yhdistyneiden Kansakuntien ihmisoikeustoimikunnan (UNHCR) kanssa. Komissio seuraa jatkossakin tiiviisti Rohingya-pakolaisten tilannetta varmistaakseen, ettei heitä palauteta väkisin kotimaahansa, ja on valmis ryhtymään lisätoimiin tarvittaessa.